Regionsudvalgets udtalelse om "Kommissionens forslag til Rådets beslutning om indførelse af et EF-handlingsprogram for civilbeskyttelse"

(1999/C 293/10)

REGIONSUDVALGET har -

under henvisning til Kommissionens forslag til Rådets beslutning om indførelse af et EF-handlingsprogram for civilbeskyttelse (KOM(1998) 768 endelig udg.)(1),

under henvisning til Rådets beslutning af 9. februar 1999 om i henhold til EF-traktatens artikel 198 C, stk. 1, at anmode om Regionsudvalgets udtalelse,

under henvisning til præsidiets beslutning af 10. marts 1999 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til forslag til udtalelse (CdR 104/99 rev. 1) vedtaget af Underudvalg 4 den 16. april 1999 med Johan Sauwens som ordfører -

på sin 29. plenarforsamling af 2.-3. juni 1999 (mødet den 3. juni) med flertal vedtaget følgende udtalelse.

Indledning

1. Regionsudvalget noterer sig forslaget til Rådets beslutning om indførelse af et EF-handlingsprogram for civilbeskyttelse. Beslutningen har til formål at videreføre det eksisterende handlingsprogram fra 1. januar 2000 for derigennem at lette den videre konsolidering og udbygning af EF-samarbejdet inden for civilbeskyttelse.

2. Handlingsprogrammet er bl.a. rettet mod følgende mål:

- at hjælpe medlemsstaterne med at forebygge faren for, at mennesker, miljø og ejendom lider skade i tilfælde af naturkatastrofer og teknologiske ulykker;

- at øge beredskabet hos de ansvarlige for civilbeskyttelsen i medlemsstaterne;

- at forbedre nødhjælpsmetoder og nødhjælpsteknik;

- at støtte oplysning, uddannelse og bevidstgørelse af borgerne.

Generelle bemærkninger

3. Regionsudvalget kan i vid udstrækning godkende den foreslåede beslutning, som er omhyggeligt udformet, og som imødekommer mange af befolkningens forventninger.

4. De EF-foranstaltninger, som foreslås i beslutningen, har tydeligvis ikke til formål at erstatte medlemsstaternes bestræbelser med hensyn til civilbeskyttelse. Formålet er, i overensstemmelse med nærhedsprincippet, at støtte og supplere den nationale indsats, bl.a. gennem en omfattende udveksling af nationale erfaringer og gennem gensidig bistand i nødstilfælde.

5. Samarbejdet om civilbeskyttelse går tilbage til 1985, hvor grunden hertil blev lagt på et ministermøde. Siden da har de ministre, der er ansvarlige for civilbeskyttelsen, vedtaget seks resolutioner i Rådet, som har ført til et samarbejde om civilbeskyttelse på EF-plan. Siden 1992 har dette resulteret i betydelige aktiviteter, som er mundet ud i det første handlingsprogram for civilbeskyttelse.

6. Det nye handlingsprogram bygger videre på det program, som blev igangsat den 1. januar 1998 og slutter den 31. december 1999. Det bygger på erfaringerne fra det første program, men også på nye behov, der skyldes de nye risici, som moderniseringen medfører for mennesker og miljø. Derfor tager det nye program også sigte på bl.a. oplysning af borgerne om selvbeskyttelse og adfærd i katastrofesituationer.

7. Handlingsprogrammet bidrager tillige til, at civilbeskyttelse inddrages i EF's og medlemsstaternes øvrige politik, navnlig med hensyn til forebyggelse og bekæmpelse af brande og oversvømmelser.

8. Den foreslåede projektbaserede arbejdsgang, hvor der for hvert projekt udpeges et bestemt land, og hvor målsætningen og budgettet fastlægges nøje, kommer effektiviteten i de foreslåede foranstaltninger til gode.

9. Det treårige perspektiv, som blev indført med det første handlingsprogram, fastholdes i dette nye handlingsprogram indtil 31. december 2004.

10. Den finansieringsoversigt, som er vedføjet beslutningen, indeholder en tydelig begrundelse for handlingsprogrammet.

11. Med henvisning til bemærkningerne i punkt 4 om nærhedsprincippet ønsker Regionsudvalget at fremhæve de lokale og regionale myndigheders rolle i forbindelse med ydelse af hjælp og civilbeskyttelse. Disse myndigheder kender forholdene i praksis og kan bedst vurdere, hvilken hjælp der er brug for. Det europæiske handlingsprogram skal understøtte en forbedret indsats fra de regionale og lokale myndigheders side og må ikke føre til, at centrale instanser træder i stedet for de ansvarlige lokale og regionale myndigheder. Regionsudvalget understreger dog, at iværksættelsen af handlingsprogrammet vil få finansielle konsekvenser for de lokale myndigheder, hvorfor de ligeledes bør kunne få del i den forudsete finansiering.

12. Da de regionale og lokale myndigheder spiller en afgørende rolle inden for assistance og civilbeskyttelse, anmoder Regionsudvalget om, at større sammenslutninger af lokalpolitikere deltager som repræsentanter for medlemsstaterne i det rådgivende udvalg, som i henhold til artikel 4 i forslaget til Rådets beslutning skal bistå Kommissionen med iværksættelsen af handlingsprogrammet.

13. Regionsudvalget ønsker at pege på de særlige forhold i grænseområder: Ofte forholder det sig sådan, at der i ét land findes et veludbygget netværk for civilbeskyttelse, som imidlertid ikke kan sættes ind i nabolandet på grund af administrative regler og bureaukrati. Handlingsprogrammet bør udbygges med en programdel, som tager specifik sigte på at lette og udbygge det grænseoverskridende samarbejde på civilbeskyttelsesområdet.

Konklusion

14. Regionsudvalget stiller sig positivt til forslaget til beslutning om indførelse af et nyt handlingsprogram for civilbeskyttelse, forudsat at der tages hensyn til bemærkningerne i punkt 11, 12 og 13.

Bruxelles, den 3. juni 1999.

Manfred DAMMEYER

Formand for

Regionsudvalget

(1) EFT C 28 af 3.2.1999, s. 29.